Chaos by skool nadat leerder selfdood pleegLeerders het die polisie met klippe bestook en ‘n polisiemotor omgegooi. (Foto: Twitter/ SA_crime) Die Vrystaatse departement van onderwys het Vrydag vir kalmte gevra nadat leerders aan ŉ skool in die Oos-Vrystaat die afgelope week in opstand gekom en teen onderwysers en lede van die polisie uitgevaar het. Die leerders aan Tlotlisong Secondary School naby Ficksburg is glo vies omdat ŉ medeleerder sy eie lewe geneem het weens ŉ geboeliery deur een van die onderwysers. Leerders het Donderdag begin amok maak deur onderwysers by die skool gyselaar te hou en hul motors en skoolinfrastruktuur te beskadig. Toe die polisie onbied is, is dié met klippe bestook en ŉ polisievoertuig op sy dak gekeer. “Die departement sal Maandag met al die betrokke partye vergader om die situasie te stabiliseer en te verseker dat onderrig so gou moontlik kan voortgaan,” het Howard Ndaba, woordvoerder van die betrokke departement, gesê. Die Forum vir Dienslewering (F4SD), sê berigte dat die leerder selfdood gepleeg het weens boeliery deur ŉ onderwyser, is kommerwekkend. Die leerder het dit glo in ŉ selfdoodbrief onthul. F4SD sê sover hulle kon vasstel, is die leerder deur ŉ onderwyser geterg oor sy huislike omstandighede. “Gevalle van boeliery, deur leerders óf onderwysers, is ontstellend. Die skool is veronderstel om ŉ veilige hawe vir leerders te wees en onderwysers behoort hulle te beskerm.” Die departement hoop om die saak teen Dinsdag heeltemal onder beheer te hê en het onderwysers en leerders gevra om dié proses sy gang te laat gaan sodat meer leertyd nie verlore gaan nie. Angry learners at a school in Ficksburg, Free State, went on the rampage and attacked a police vehicle. pic.twitter.com/JiIowOWBDX — Yusuf Abramjee (@Abramjee) February 2, 2023